*Spoštovani obiskovalci Vodiške planine, drage tovarišice in tovariši ter drugi gosti* ***!***

*Od ustanovitve Cankarjevega bataljona* *je minilo že 82 let. Omenjena enota narodno osvobodilne vojske oziroma partizanskih enot- ustanovljena na Pogrošarjevi planini tu v bližini, ki sta ju sestavljali jeseniška in jelovška četa, je prišla v zgodovino po številnih odmevnih akcijah, na primer po napadu in uničenju nemške policijske kolone v Rovtah , predvsem pa po tridnevnih srditih bojih v Dražgošah januarja 1941, ko je bilo videti, da bo nacistični vojaški stroj pregazil Evropo in si jo podredil. Delovanje partizanskih enot v tem delu okupirane Evrope oziroma Slovenije, ki so bili tudi uradno priključeni k III. rajhu, je bilo pomembno iz več strateških vidikov. Šlo je namreč za prvi neposredni upor proti nacističnemu režimu znotraj III. rajha in okupirane Evrope. Po drugi strani so slovenske partizanske enote s svojimi akcijami posredno pomagale zaveznikom, tako zahodnim kot tudi Sovjetski zvezi, ustvarjati pogoje za uspešne ofenzivne akcije proti Wehrmachtu in njegovim pomagačem. Vse to je danes zgodovina , ki je ni mogoče spremeniti, kljub poskusom novodobnih revizionistov, ki poskušajo omalovaževati osvobodilno gibanje. Poročnik ameriške vojske Le Roy King, ki je sodeloval v ameriški vojaški misiji med prvo svetovno vojno na naših tleh, je že 1919 leta ugotovil, »da si ljudje, ki se niso sposobni upreti tuji nadvladi in čakajo , da jih bodo drugi osvobodili, ne zaslužijo življenja v svobodi oziroma v demokraciji«. Slovenski kolaboracionisti so med vojno, njihovi nasledniki pa še danes, ostali na stališču, da bi morali Slovenci počakati, da nas zavezniki osvobodijo, do takrat pa naj bi bilo dovoljeno sodelovanje z nacisti in fašisti v boju proti partizanskemu gibanju, domnevno s figo v žepu. Večina Slovencev k sreči ne meni tako, kljub temu pa smo v zadnjih letih priče dvigovanju glav bivših kolaboracionistov, ki poskušajo na vsak način prevrednotiti našo zgodovino. Pri tem jim gre na roko tudi sedanji vse bolj napet mednarodni položaj, ko se na svetu očitno postavljajo nova pravila igre , ko razpada povojni mednarodni politični in gospodarski ustroj, v katerem je doslej dominiral zahod, katerega del smo postali tudi mi, in ko se med velikimi silami bije boj za prerazdelitev sveta na nove interesne sfere. Ena od posledic novega rivalstva med velikimi silami je tudi vojna v Ukrajini, ki ji ni videti konca. Posredniška vojna med ZDA oziroma Natom in Rusijo v Ukrajini grozi v končni posledici z atomsko vojno, oziroma uničenjem naše civilizacije in naših življenj. Prav nobene potrebe ni, da bi se vojaška zveza Nato širila v neskončnost, tja do Kitajske in Tajvana na drugi strani sveta. Prav širjenje Nata je eden glavnih vzrokov za to vojno oziroma rusko agresijo. V dokumentih Organizacije za Evropsko varnost in sodelovanje je zapisano, da varnost nobene države ne sme iti na škodo varnosti druge države. Ukrajini nihče ne oporeka, da si izbira zaveznike, vendar pa mora tako kot na primer Mehika, ki je soseda ZDA, upoštevati varnostne interese sosednje države in ostati nevtralna, da ne rečem neuvrščena. Omenjena pri nas povsem pozabljena usmeritev dobiva namreč nov zagon in postaja gonilna sila držav svetovnega juga, ki snujejo nov globalni gospodarski in politični ustroj.*

*Slovenija se je kot neodvisna država pridružila zahodnim državam, oziroma EU in vojaški zvezi Nato, ki se je iz načeloma obrambne spremenila v izrazito ofenzivno in vse bolj globalno vojaško zvezo. Znašli smo se med državami, ki se borijo za obstanek globalnega kapitalističnega sistema v okviru ameriške strategije, ki se vse bolj odmika od strateških interesov Evrope, kar potrjuje tudi vojna v Ukrajini, ki je predvsem v interesu ameriškega vojaško industrijskega kompleksa.*

*Kljub tem dejstvom evropske politične elite, vključno s slovensko, nimajo poguma niti vizije, da bi stopile na samostojno pot, v kateri bi Evropa ostala oziroma postala celina miru in sodelovanja, ne pa konfrontacije in nove oborožitvene tekme, ki jo diktira Nato. S tega zornega kota je težko razumeti nedavni sklep vlade, da bo Slovenija v naslednjih letih v oboroževanje vložila kar 1,2 milijarde dolarjev, ki bi jih krvavo potrebovali za saniranje našega propadajočega zdravstva in socialnega sistema zaradi vse bolj hitro starajočega se prebivalstva. Naše vodilne stranke in njihove elite v tem pogledu niso rešitev, ampak kvečjemu ovira za bolj samostojen nastop, ki bi ustrezal našim osnovnim strateškim interesom ostati miroljubna in prosperitetna država. Pot iz te zagate vidim v oblikovanju močnega neideološkega mirovnega gibanja v naši državi, ki se bo zavzemalo za mir kot osnovno globalno dobrino, ki je vse bolj ogrožena. Edino mir nam zagotavlja napredek, prijateljstvo in blagostanje.*

*Smrt novemu fašizmu!*